CELEX: 
Language: mt
Date: 2018-02-19 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament tal-Kunsill (KE) Nru 673/2005 li jistabbilixxi d-dazji doganali ta’ importazzjoni addizzjonali ta’ ċerti prodotti li joriġinaw mill-Istati Uniti tal-Amerka

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Dan l-abbozz tar-Regolament Delegat tal-Kummissjoni għandu l-għan li jaġġusta l-livell annwali ta’ ritaljazzjoni applikat fit-tilwima tad-WTO rigward l-Att dwar il-Kumpens għall-Persistenza tad-Dumping u għaż-Żamma tas-Sussidji tal-Istati Uniti tas-sena 2000 (Continued Dumping and Subsidy Offset Act, “CDSOA”, jew il-Byrd Amendment).
            
            
               Is-CDSOA jistabbilixxi d-distribuzzjoni annwali tad-dazji antidumping u kompensatorji miġbura matul is-sena fiskali preċedenti għall-kumpaniji Amerikani. F’Jannar 2003, is-CDSOA nstab li kien inkompatibbli mal-obbligi tad-WTO tal-Istati Uniti. 
            
            
               Peress li l-Istati Uniti naqsu milli jikkonformaw mal-obbligi tagħhom skont il-ftehimiet tad-WTO, l-UE ġiet awtorizzata li, minbarra d-dazji doganali konsolidati, timponi dazju tal-importazzjoni addizzjonali fuq lista ta’ prodotti mill-Istati Uniti li fuq bażi annwali jkopru valur ta’ kummerċ totali li ma jaqbiżx l-ammont ta’ 72 % tal-iżborż mis-CDSOA minn dazji miġbura fuq importazzjonijiet mill-UE għall-aktar sena riċenti li għaliha teżisti data disponibbli. L-UE ilha mill-1 ta’ Mejju 2005 tapplika dazju doganali addizzjonali ad valorem fuq importazzjonijiet ta’ ċerti prodotti li joriġinaw mill-Istati Uniti
                  1
                fuq bażi annwali, u taġġusta l-livell ta’ ritaljazzjoni b’mod proporzjonat mal-ammont imħallas mid-dazji miġbura fuq prodotti tal-UE fl-aktar distribuzzjoni riċenti. 
            
            
               Dan l-abbozz ta’ Regolament Delegat tal-Kummissjoni ma jinvolvi l-ebda għażla diskrezzjonali, iżda huwa ristrett kompletament minn obbligi ġuridiċi imposti mill-Kunsill:
            
            
               1.Il-livell il-ġdid ta’ ritaljazzjoni li għandu japplika mill-1 ta’ Mejju 2018, jammonta għal USD 682 823 u ġie stabbilit abbażi tal-aħħar distribuzzjoni tas-CDSOA tad-dazji antidumping u tad-dazji antisussidji miġbura matul is-Sena Fiskali 2017 (mill-1 ta’ Ottubru 2016 sat-30 ta’ Settembru 2017).
            
            
               2.Meta mqabbel mal-livell attwali ta’ ritaljazzjoni, il-livell il-ġdid ta’ ritaljazzjoni ta’ USD 682 823 jirrappreżenta tnaqqis sinifikanti li jammonta għal USD 8 165 179 u li ilu japplika mill-1 ta’ Mejju 2017. 
            
            
               3.Il-Kummissjoni għandha l-obbligu li taġġusta l-livell il-ġdid ta’ ritaljazzjoni billi, l-ewwel nett iżżid jew tneħħi l-prodotti mill-Anness I. F’każ li l-livell ma jkunx jista’ jiġi aġġustat b’dan il-mod, ir-rata ta’ dazju addizzjonali li l-prodotti fl-Anness I huma soġġetti għaliha, jenħtieġ li tiġi emendata. Għal din is-sena, bit-tneħħija ta’ oġġetti mill-Anness, il-livell ta’ sospensjoni jkun jaqbeż is-72 % tal-iżborżi mis-CDSOA jew inkella jkun anqas minn dan l-ammont. Għaldaqstant, billi din is-sena l-livell ta’ sospensjoni ma jistax jiġi aġġustat għal-livell ta’ tixjin jew ħsara biż-żieda jew it-tneħħija ta’ prodotti mill-Anness I, japplika l-Artikolu 3(1)(e) tar-Regolament tal-Kunsill (KE) Nru 673/2005:
            
            
               (a)Għaldaqstant, l-ebda prodott ma jiżdied jew jitneħħa mill-Anness I u għalhekk, il-lista ta’ prodotti li fih tibqa’ l-istess. 
            
            
               (b)Min-naħa l-oħra, ir-rata ta’ dazju addizzjonali li għaliha huma soġġetti l-prodotti tal-Anness I tiġi emendata, jiġifieri din tonqos minn 4,3 % tas-sena li għaddiet għal 0,3 % sabiex jiġi aġġustat il-livell ta’ ritaljazzjoni. 
            
            
               4.Konsegwentement u f’konformità mal-Artikolu 3(1)(e) tar-Regolament tal-Kunsill (KE) Nru 673/2005, l-abbozz tar-Regolament Delegat mill-1 ta’ Mejju 2018 jimponi rata ta’ dazju addizzjonali ad valorem ta’ 0,3 % fuq il-qamħ ħelu, il-frejms u l-immuntar tan-nuċċalijiet, it-trakkijiet krejn, u l-qliezet tad-denim tan-nisa, inklużi dawk li jaslu u jintrabtu taħt l-irkoppa (breeches) li joriġinaw mill-Istati Uniti. 
            
            
               5.L-effett ta’ dazju tal-importazzjoni addizzjonali ad valorem ta’ 0,3 % fuq importazzjonijiet mill-Istati Uniti tal-erba’ prodotti elenkati fl-Anness I jirrappreżenta, fuq perjodu ta’ sena, valur ta’ kummerċ li ma jaqbiżx USD 682 823 (ara l-Artikoli 3(1)(a) u (b) tar-Regolament (KE) Nru 673/2005). L-Anness II tar-Regolament (KE) Nru 673/2005 jibqa’ l-istess, peress li l-prodotti kollha ta’ din il-lista diġà ġew miżjuda mal-Anness I. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Saret konsultazzjoni bejn il-Parlament Ewropew, il-Kunsill u l-Kummissjoni Ewropea f’konformità mal-paragrafu 4 tal-Fehim Komuni dwar l-Atti Delegati. Ma hija meħtieġa l-ebda konsultazzjoni addizzjonali ma’ partijiet interessati jew partijiet ikkonċernati, jew l-ebda preparazzjoni ta’ valutazzjoni tal-impatt. 
            
            
               3.ELEMENTI ĠURIDIĊI TAL-ATT DELEGAT
            
            
               Il-bażi ġuridika għal dan ir-Regolament Delegat hija l-Artikolu 3(3) tar-Regolament tal-Kunsill (KE) Nru 673/2005 li jistabbilixxi d-dazji doganali ta’ importazzjoni addizzjonali ta’ ċerti prodotti li joriġinaw mill-Istati Uniti tal-Amerka, kif emendat bir-Regolament (UE) Nru 38/2014 tal-Parlament Ewropew u tal-Kunsill li jemenda ċerti Regolamenti relatati mal-politika kummerċjali komuni fir-rigward tal-għoti ta’ setgħat iddelegati u implimentattivi għall-adozzjoni ta’ ċerti miżuri. 
            
            
               L-Artikolu 1 tar-Regolament tal-Kunsill (KE) Nru 673/2005 jistabbilixxi s-sospensjoni tal-konċessjonijiet tariffarji u l-obbligazzjonijiet relatati taħt il-GATT 1994 fir-rigward ta’ prodotti li joriġinaw mill-Istati Uniti tal-Amerka elenkati fl-Anness I ta’ dan ir-Regolament. L-Artikolu 3(1) jiddefinixxi l-kriterji li taħthom il-Kummissjoni għandha taġġusta l-livell ta’ sospensjoni kull sena għal-livell ta’ tixjin jew ħsara kkawżat mill-Byrd Amendment għall-UE f’dak iż-żmien.
            
            
               REGOLAMENT DELEGAT TAL-KUMMISSJONI (UE) .../...
            
         
         
            
               ta’ 19.2.2018
            
            
               li jemenda r-Regolament tal-Kunsill (KE) Nru 673/2005 li jistabbilixxi d-dazji doganali ta’ importazzjoni addizzjonali ta’ ċerti prodotti li joriġinaw mill-Istati Uniti tal-Amerka
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea, 
            
            
               Wara li kkunsidrat ir-Regolament tal-Kunsill (KE) Nru 673/2005 tal-25 ta’ April 2005 li jistabbilixxi d-dazji doganali ta’ importazzjoni addizzjonali ta’ ċerti prodotti li joriġinaw mill-Istati Uniti tal-Amerka
                  2
               , u b’mod partikolari l-Artikolu 3 tiegħu,
            
            
               Billi:
            
            
               (1)Minħabba n-nuqqas tal-Istati Uniti li jrendu l-Att dwar il-Kumpens għall-Persistenza tad-Dumping u għaż-Żamma tas-Sussidji (CDSOA) konformi mal-obbligi skont il-ftehimiet tal-Organizzazzjoni Dinjija tal-Kummerċ (WTO), ir-Regolament (KE) Nru 673/2005 impona dazju doganali addizzjonali ad valorem ta’ 15 % fuq importazzjonijiet ta’ ċerti prodotti li joriġinaw mill-Istati Uniti tal-Amerka mill-1 ta’ Mejju 2005. F’konformità mal-awtorizzazzjoni tad-WTO biex tiġi sospiża l-applikazzjoni tal-konċessjonijiet lill-Istati Uniti, il-Kummissjoni se taġġusta l-livell tas-sospensjoni kull sena għal-livell ta’ tixjin jew ħsara kkawżat mis-CDSOA lill-Unjoni Ewropea f’dak iż-żmien.
            
            
               (2)L-iżborżi mis-CDSOA għall-aktar sena riċenti li għaliha teżisti data disponibbli huma relatati mad-distribuzzjoni ta’ dazji antidumping u kompensatorji miġbura matul is-Sena Fiskali 2017 (mill-1 ta’ Ottubru 2016 sat-30 ta’ Settembru 2017). Abbażi tad-data ppubblikata mill-Ħarsien tad-Dwana u tal-Fruntieri tal-Istati Uniti, il-livell ta’ tixjin jew ħsara ikkawżat lill-Unjoni huwa kkalkulat li jammonta għal USD 682 823.
            
            
               (3)Il-livell ta’ tixjin jew ħsara, u konsegwentement, ta’ sospensjoni, naqas. Madankollu, il-livell ta’ sospensjoni ma jistax jiġi aġġustat għal-livell ta’ tixjin jew ħsara billi jiżdiedu jew jitneħħew prodotti mil-lista fl-Anness I tar-Regolament (KE) Nru 673/2005. Billi jitneħħew il-prodotti kollha ħlief għal wieħed, il-livell ta’ ritaljazzjoni (4,3 % tad-dazju tal-importazzjoni addizzjonali) ikun jaqbeż it-72 % tal-iżborżi mis-CDSOA, mentri dan ikun anqas jekk jitħalla l-aħħar prodott fl-Anness I. B’konsegwenza ta’ hekk, f’konformità mal-Artikolu 3(1)(e) ta’ dak ir-Regolament, jenħtieġ li l-Kummissjoni ma tibdilx il-lista ta’ prodotti fl-Anness I u temenda r-rata tad-dazju addizzjonali sabiex taġġusta l-livell ta’ sospensjoni għal-livell ta’ tixjin jew ħsara. Jenħtieġ għalhekk li l-erba’ prodotti elenkati fl-Anness I jinżammu fil-lista u jenħtieġ li r-rata tad-dazju tal-importazzjoni addizzjonali tiġi emendata u ffissata għal 0,3 %.
            
            
               (4)L-effett ta’ dazju tal-importazzjoni addizzjonali ad valorem ta’ 0,3 % fuq importazzjonijiet mill-Istati Uniti tal-prodotti fl-Anness I jirrappreżenta, fuq perjodu ta’ sena, valur ta’ kummerċ li ma jaqbiżx USD 682 823.
            
            
               (5)Biex ikun żgurat li ma jkun hemm ebda dewmien fl-applikazzjoni tar-rata emendata tad-dazju ta’ importazzjoni addizzjonali, jenħtieġ li dan ir-Regolament jidħol fis-seħħ fil-jum tal-pubblikazzjoni tiegħu.
            
            
               (6)Għalhekk jenħtieġ li r-Regolament (KE) Nru 673/2005 jiġi emendat kif meħtieġ,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament (KE) Nru 673/2005 huwa emendat kif ġej:
            
            
               (1)L-Artikolu 2 tar-Regolament tal-Kunsill (KE) Nru 673/2005 huwa sostitwit b’dan li ġej:
            
            
               “Artikolu 2
            
            
               Dazju ad valorem ta’ 0,3 % apparti d-dazju doganali applikabbli skont ir-Regolament (UE) Nru 952/2013* għandu jiġi impost fuq il-prodotti li joriġinaw mill-Istati Uniti tal-Amerka elenkati fl-Anness I ta’ dan ir-Regolament.
            
            
               _________________________
            
            
               * ĠU L 269, 10.10.2013, p. 1”
            
         
         
            
               (2)L-Anness I għar-Regolament tal-Kunsill (KE) Nru 673/2005 huwa sostitwit bit-test fl-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Mejju 2018. 
            
            
               Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
            
            
               Magħmul fi Brussell, 19.2.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament tal-Kunsill (KE) Nru 673/2005 (il-“Byrd Regulation”) li jistabbilixxi d-dazji doganali addizzjonali ta’ 15 % fuq l-importazzjonijiet ta’ ċerti prodotti li joriġinaw mill-Istati Uniti tal-Amerka (ĠU L 110, 30.4.2005, p. 1), kif emendat bir-Regolament Delegat tal-Kummissjoni (UE) 2017/750 tal-24 ta’ Frar 2017, (ĠU L 113, 29.4.2017, p. 12) li japplika dazju addizzjonali ta’ 4,3 %.
               
               
                  
                     (2)
                  
                        ĠU L 110, 30.4.2005, p. 1; kif emendat bir-Regolament tal-Parlament Ewropew u tal-Kunsill (UE) Nru 38/2014 (ĠU L 18, 21.1.2014, p. 52).
               
            
      
    ---documentbreak--- 
      
         
         
            
               ANNESS
            
            
               “ANNESS I
            
            
               Il-prodotti li fuqhom għandhom japplikaw id-dazji addizzjonali huma kklassifikati taħt il-kodiċijiet tan-NM bi tmien ċifri u jikkorrispondu għad-deskrizzjonijiet mogħtija.
            
            
                     
                        0710 40 00
                     
                  
                  
                     
                        Qamħ ħelu
                     
                  
               
                     
                        6204 62 31
                     
                  
                  
                     
                        Qliezet u qliezet li jaslu u jintrabtu taħt l-irkoppa (breeches) tan-nisa jew tal-bniet, li mhumiex industrijali jew għandhom x’jaqsmu max-xogħol, tal-qoton tad-denim.
                     
                  
               
                     
                        8705 10 00
                     
                  
                  
                     
                        Trakkijiet krejn
                     
                  
               
                     
                        Ex 9003 19 00
                     
                  
                  
                     
                        Frejms u mmuntar ta’ nuċċalijiet, gogils jew bħalhom, tal-metall ta’ valur baxx
                     
                  
               
               ”